Kollár, Boris, predseda NR SR (2021-06-29):
(Zaznievanie gongu.) Vážené pani poslankyne, vážení páni poslanci, budeme pokračovať v rokovaní schôdze a budeme, pristúpime k hlasovaniu. Chcem vás ale predtým oboznámiť s uzáverom grémia. Konsenzuálne sme sa dohodli, že budeme rešpektovať ten § 80 teraz v tomto prípade, cez to všetko chcem povedať, že za nás alebo za moje vyjadrenie k tomu, bolo to vyslovene na hrane, nepáčil sa nám tento postup, veľmi, pevne verím, že v budúcnosti sa to nebude opakovať a pri najbližšej novele rokovacieho poriadku aj táto nejednoznačnosť bude odstránená. Dohodli sme sa naprieč celým politickým spektrom, že budeme teraz v tomto prípade pokračovať, ale takisto sme sa dohodli, že to verejne poviem, že nebolo to úplne, úplne najčistejšie, že sa tam využila tá možnosť a tá obštrukcia. Všetkým by som vám chcel doporučiť, bojujme férovo, bojujme tunák v rozprave faktickými poznámkami a bojujme tým, že zahlasujeme, ale nezneužívajme svoje postavenie predsedu výboru alebo akéhokoľvek iného. Ďakujem velice pekne. (Potlesk. Reakcia z pléna.) Nemôžeš reagovať. (Reakcia z pléna.) Nemôžeš reagovať. (Reakcia z pléna.) Povedal som. Teraz dám hlasovať o procedurálnom návrhu pána poslanca Juraja Krúpu. Prosím... V mene štyroch poslaneckých klubov – OĽANO, SME RODINA, SaS, ZA ĽUDÍ – podáva procedurálny návrh podľa § 24 o rokovacom poriadku na vypustenie bodu 7 schváleného programu 32. schôdze, je to vládny návrh zákona, ktorým sa mení a dopĺňa zákon č. 190 o strelných zbraniach. Takže ideme odložiť tento návrh zákona na... zbraní, strelive, zmene, doplnení niektorých zákonov v znení neskorších predpisov, ktorým sa menia a dopĺňajú niektoré zákony, tak aby sa hlasovanie o tejto tlači v prvom čítaní uskutočnilo na schôdzi Národnej rady so začiatkom 16. septembra 2021. Ideme odsunúť rokovanie o, a hlasovanie o tomto návrhu zákona na september. Prosím, prezentujme sa a hlasujeme. (Hlasovanie.) Prítomných 135 poslancov, za 102, proti 8, zdržali sa 25. Uvedený procedurálny návrh pána poslanca Krúpu sme schválili. Vážené pani poslankyne, vážení páni poslanci, pokračujeme v prerušenom rokovaní. Chceme vás informovať, že minister financií písomne požiadal o preloženie vládneho návrhu ústavného zákona č. 493/2001 Z. z. o rozpočtovej zodpovednosti (tlač 265) v druhom čítaní, bod 74 programu, na septembrovú schôdzu. Takisto pani poslankyňa Žitňanská ako navrhovateľka písomne požiadala preloženie návrhu poslankýň Žitňanskej, Leščákovej, Šebovej, Šofranko a Bittó Cigánikovej na vydanie novely zákona č. 138/2019 Z. z. o pedagogických zamestnancoch (tlač 573) v prvom čítaní, bod 40 programu, na septembrovú schôdzu. Preto v mene štyroch poslaneckých klubov – za OĽANO, SME RODINA, SaS, ZA ĽUDÍ – podávam návrh na vypustenie týchto bodov z programu 32. schôdze s tým, že uvedené návrhy budú zaradené do návrhu programu schôdze Národnej rady so začiatkom od 16. septembra 2021. Je všeobecný súhlas? (Súhlasná reakcia pléna.) Ďakujem. Uvedený návrh sme schválili. Ďalej v mene štyroch poslaneckých klubov – za hnutie OĽANO, SME RODINA, SaS, ZA ĽUDÍ – podávam návrh na zaradenie nového bodu do programu 32. schôdze, ktorým je návrh na voľbu člena Správnej rady Tlačovej agentúry Slovenskej republiky (tlač 553). Navrhujem, aby sme tento bod prerokovali po bode 77. Je všeobecný súhlas? (Súhlasná reakcia pléna.) Ďakujem. Konštatujem, že sme tento návrh schválili. Pristúpime k hlasovaniu o bode 50 programu, je to prvé čítanie o návrhu poslancov Šíbla, Kollára, Pivkovej, Zemanovej na vydanie zákona, ktorým sa mení a dopĺňa zákon č. 17/1992 Zb. o životnom prostredí (tlač 592). Dávam slovo spravodajkyni, ktorú určil navrhnutý gestorský výbor pre pôdohospodárstvo a životné prostredie, pani poslankyni Jarmile Halgašovej, aby hlasovanie uviedla. (Hlasovanie o návrhu poslancov Národnej rady Slovenskej republiky Jaromíra Šíbla, Borisa Kollára, Alexandry Pivkovej a Anny Zemanovej na vydanie zákona, ktorým sa mení a dopĺňa zákon č. 17/1992 Zb. o životnom prostredí v znení neskorších predpisov a ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov , tlač 592.)